Апхуэдэу жьыуэ зэи джэгуатэкъым
«Луч-Энергия» (Владивосток) — «Спартак-Налшык» (Налшык) — 1:0 (1:0). Владивосток. «Динамо» стадион. Гъатхэпэм и 23-м. ЦIыху 4800-рэ еплъащ.
Судьяхэр: Попов, Лихачев (тIури Екатеринбург щыщщ), Коржевский (Мэзкуу).
«Луч-Энергия»: Довбня, Пономарев, Романович, Могилевский, Бендзь, Кудряшов (Мавлетдинов, 76), Пономаренкэ, Кацаев (Романенкэ, 67), Семочкэ, Корян (Гаврюк, 85), Асильдаров (Бураев, 44).
«Спартак-Налшык»: Цыган, Костин, Суслов, Джикие, Киреев (Мэкъуауэ, 86), Султонов (Рухайа, 58), Щэуей, Рябокобыленкэ (Галин, 76), Зинович, Чуперкэ, Болэ (Панюков, 67).
Топыр дигъэкIащ: Асильдаровым, 40 (1:0).
Дагъуэ къыхуащIащ: Романович, Болэм, Костиным, Рябокобыленкэ, Довбня.
Урысей Федерацэм футболымкIэ и япэ дивизионым щекIуэкI зэхьэзэхуэм и зи чэзу джэгугъуэр «Спартак-Налшыкым» Владивосток щригъэкIуэкIащ. Кавказ Ищхъэрэмрэ КъуэкIыпIэ Жыжьэмрэ хуабжьу зэрызэпэщIэхам къыхэкIыу зэIущIэм ди зэманымкIэ пщэдджыжьым сыхьэтихым щIидзащ. Апхуэдэу жьыуэ зэгуэр ди щIалэхэр джэгуауэ фIэщщIыгъуейщ икIи абы фIы лъэпкъ къахуихьакъым.
Премьер-лигэм кIуэну ерыщу хущIэкъу «Луч-Энергия»-м и къару псори ирихьэлIащ мы зэIущIэм текIуэныгъэр щызэIэригъэхьэну. Абы къыщыхэжаныкIт зэгуэрым ди командэм щыджэгуахэу Романович Анатолий, Гаврюк Евгений, Асильдаров Щамил, Бураев Ашэмэз сымэ. КъищынэмыщIауэ, зэIущIэм хамыгъэхьами, владивостокдэсхэм яхэтт Къэбэрдей-Балъкъэрым и щIыхьыр зэгуэр зыхъумахэу Дорожкин Денис, Аверьянов Алексей, Гриднев Даниил сымэ. Зэрынэрылъагъущи, зэпэщIэува гупитIыр мыIейуэ зэрыцIыхурт.
Очкоищым хуабжьу хуэныкъуэ хэгъэрейхэм я тепщэныгъэкIэ джэгур екIуэкIащ. «Луч-Энергия»-м и ебгъэрыкIуэныгъэ лъэщхэм ди щIалэхэм я жейр ящхьэщихуащ икIи я къару къызэрихькIэ захъумэжыну къахуигъэуващ. АрщхьэкIэ зыпхъумэж къудейкIэ Iуэхур зэфIэкIынутэкъыми, налшыкдэсхэри хуэм дыдэурэ ипэкIэ кIуатэ хъуащ. Абыхэм я ебгъэрыкIуэныгъэм къикIышхуэ щыIэтэкъым, ауэ ди гъуащхьэхъумэхэм мащIэу загъэпсэхуну Iэмал къаритырт.
Апхуэдэурэ зэрекIуэкIар 40-нэ дакъикъэм пщIондэщ. Зэгуэрым премьер-лигэм дыкъыхэзына Асильдаров Щамил иджы нэгъуэщIхэм я щIыхьыр ехъумэ икIи и къалэнхэм Iэзэу полъэщ. Ар абы иджыри зэ къигъэлъэгъуащ икIи Цыган Николай и гъуэр хигъэщIащ. КъызэрыщIэкIамкIэ, а топ закъуэр хурикъуащ хэгъэрейхэм текIуэныгъэр зыIэрагъэхьэу пашэхэм къахэнэнымкIэ. Ди щIалэхэм абы пагъэувын къару къакъуэкIакъым.
Япэ дивизионым щекIуэкI зэхьэзэхуэм етIуанэ увыпIэр щызыIыгъа Владикавказ и «Алания»-р зэпеуэр имыухыу зэрыхэкIыжам премьер-лигэм занщIэу кIуэну щIэбэныну хущIэкъухэр нэхъыбэ ищIащ. Абы ерыщу иризоныкъуэкъу Нижнекамск щытекIуа Тулэ и «Арсенал»-мрэ Осетие Ищхъэрэ-Аланием мыкIуэхэу очкоищ зыхуатха Мэзкуу и «Торпедо»-мрэ. Ахэр зэрызэщхьэщыкIыр зы очко закъуэщ. Япэ увыпIэр зэпеуэм зэрыщимыутIыпщынур наIуэщ Саранск и «Мордовия»-м. Иужьрей зэIущIэм ар «Ангушт»-м щытемыкIуэфами, псоми куэдкIэ (очко пщыкIузкIэ) ящхьэщыкIащ икIи гуп нэхъыщхьэм кIуауэ убж хъунущ.
Премьер-лигэм щIэбэныну Iэмал къезыт ещанэ-еплIанэ увыпIэхэми хущIэкъухэр мащIэкъым. Абыхэм ящыщу «Луч-Энергия»-мрэ «Уфа»-мрэ я Iуэхухэр зэкIэ нэхъ тегушхуэгъуафIэщ.
АдэкIэ щыгъуазэ фахуэтщIынщ япэ дивизионым хэт командэхэр иужьу зэрызэдэджэгуам къарикIуа бжыгъэхэм. Мис ахэр: «Газовик» (Оренбург) — «СКА-Энергия» (Хабаровск) — 2:1, «Шинник» (Ярославль) — «Енисей» (Красноярск) — 0:0, «Химик» (Дзержинск) — «Сибирь» (Новосибирск) — 1:2, «Уфа» (Уфа) — «Динамо» (Санкт-Петербург) — 3:0, «Ангушт» (Нэзрэн) — «Мордовия» (Саранск) — 0:0, «Нефтехимик» (Нижнекамск) — «Арсенал» (Тулэ) — 2:3, «Алания» (Владикавказ) — «Торпедо» (Мэзкуу) — 0:3, «Балтика» (Калининград) — «Салют» (Белгород) — 3:0.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Гъатхэпэм и 30-м абы къригъэблэгъэнущ Оренбург и «Газовик»-р.
Жыласэ Заурбэч.
